钦定古今图书集成/理学汇编/学行典/第258卷 > 鬼谷先生
## 钦定古今图书集成/理学汇编/学行典/第258卷 > 鬼谷先生

按《史记苏秦本传》：“苏秦者，东周雒阳人也。东事师于
齐，而习之于鬼谷子先生。”〈注〉徐广曰：“颍川阳城有鬼
谷，盖是其人所居，因为号。”驷案：《风俗通义》曰：“鬼谷先
生，六国时纵横家。”　《索隐》曰：“乐壹注《鬼谷子书》云：‘苏
秦欲神秘其道，故假名鬼谷’。”

按袁淑《真隐传》：鬼谷先生，不知何许人，隐居鬼谷山，
因以为称。苏秦、张仪师之，遂立功名。先生遗书勉之
曰：“二君岂不见河边之树乎？仆御折其枝，风浪荡其
根，此木岂与天地有仇怨，所居然也。子见嵩岱之松
柏乎？上枝干于青云，下枝通于三泉，千秋万岁，不逢
斧斤之患，此木岂与天地有骨肉，所居然也。”

按《安陆府志》：“鬼谷子，姓王名诩，西周人。受道于老君，
居远安。尝入云梦山采药，服之颜如童子。苏秦、张仪
受业三年辞去。鬼谷子曰：‘二足下功名赫赫，但春华
至秋，不得久茂。今好朝露之荣，忽长久之功，轻乔松
之永延，贵一旦之浮爵。夫女爱不极席，男欢不毕轮，
痛哉。后不知所终’。”